छिंदवाड़ा से कांग्रेस प्रत्याशी घोषित होने के बाद कमलनाथ के बेटे ने किया यह पहला ऐलान  
छिंदवाड़ा में धुंआधार प्रचार कर रहे हैं नकुलनाथ और कमलनाथ
कमलनाथ छिंदवाड़ा लोकसभा सीट से नौ बार सांसद चुने गए
नकुलनाथ ने दून स्कूल और अमेरिका के बोस्टन में शिक्षा ली है
छिंदवाड़ा से मध्यप्रदेश के मुख्यमंत्री कमलनाथ के बेटे नकुलनाथ के नाम का बतौर कांग्रेस उम्मीदवार ऐलान हो गया. अपने नाम की आधिकारिक घोषणा होने के बाद शाम को वे प्रचार करके लौटे. इसके बाद छिंदवाड़ा स्थित कमलकुंज निवास में मीडिया से चर्चा करते हुए नकुलनाथ ने कहा कि उनके पिता कमलनाथ की विकास की लहर को आगे ले जाना उनकी पहली प्राथमिकता होगी. साथ ही बेरोजगारी की समस्या और किसानों की कर्जमाफी को भी वे पूरी प्राथमिकता के साथ निभाएंगे.
आपको बता दें कि नकुलनाथ एवं उनके पिता सीएम कमलनाथ पिछले लगभग एक महीने से जिले भर में घूमकर धुंआधार प्रचार कर रहे हैं. वहीं बीजेपी अभी तक प्रत्याशी चयन के फेर में ही उलझी हुई है.
कमलनाथ छिंदवाड़ा लोकसभा सीट से लगभग 38 सालों से सिर्फ एक बार की हार को छोड़कर नौ बार सांसद चुने गए. विधानसभा चुनावों में कांग्रेस को मिली जीत के बाद अब वे प्रदेश के मुखिया बन गए हैं. इस वजह से छिंदवाड़ा से नकुल को टिकट मिला है.

नकुलनाथ की प्राथमिक शिक्षा अपने पिता की तरह ही दून स्कूल में हुई है. इसके बाद उन्होंने अमेरिका में बोस्टन से पढ़ाई की है.